**SIMULIRANA SJEDNICA SABORA**

**ZA UČENIKE SREDNJIH ŠKOLA**

**POSLOVNIK SIMULIRANE SJEDNICE**

1. **UVODNE ODREDBE**

Članak 1.

Poslovnikom Simulirane sjednice Sabora za učenike srednjih škola (u daljnjem tekstu: Poslovnik) uređuje se ustrojstvo i način rada Simuliranog Sabora (u daljnjem tekstu: Sabor).

Članak 2.

Ovim se Poslovnikom uređuje:

- konstituiranje Sabora,

- imenovanje predsjednika i tajnika Sabora,

- ustrojstvo radnih tjela Sabora,

- prava i dužnosti zastupnika u Saboru,

- prava i dužnosti predsjednika i tajnika Sabora,

- postupak donošenja akata i rasprave o pojedinim pitanjima iz djelokruga Sabora,

- poslovni red na sjednicama Sabora,

1. **KONSTITUIRANJE SABORA**

Članak 3.

Sjednicu Sabora saziva Državno povjerenstvo za provedbu Simulirane sjednice i Služba za građane Hrvatskoga sabora.

Po sazivanju, predsjednika i tajnika Sabora imenuje nadležna osoba iz stavka 1. ovog članka.

Sabor je konstituiran imenovanjem predsjednika i tajnika.

Nakon konstituiranja izvodi se himna Republike Hrvatske »Lijepa naša domovino«.

Članak 4.

Predsjednik Sabora utvrđuje dnevni red sjednice, te ga objavljuje zastupnicima.

Tajnik daje objašnjenja u vezi s radom sjednice, te o drugim pitanjima.

*Klubovi zastupnika i radna tijela*

Članak 5.

Sabor ima klubove zastupnika.

Broj, veličinu i nazive klubova zastupnika određuje Povjerenstvo za provedbu Simulirane sjednice.

Sabor ima radna tijela - odbore.

Broj odbora i njihov djelokrug određuje Povjerenstvo za provedbu Simulirane sjednice Sabora.

**III. PREDSJEDNIK, POTPREDSJEDNICI, PREDSJEDNIŠTVO I TAJNIK SABORA**

Članak 6.

Sabor ima predsjednika i tajnika.

Članak 7.

Predsjednik Sabora:

- predsjeda sjednicom Sabora,

- utvrđuje dnevni red sjednice Sabora,

- brine se o postupku donošenja zakona i drugih akata,

- potpisuje zakone i druge akte koje donosi Sabor,

- brine se o održavanju reda na sjednici,

- obavlja i druge poslove određene Poslovnikom.

Članak 8.

Tajnik Sabora:

- pomaže u pripremi dnevnog reda predsjedniku Sabora,

- pomaže u vođenju sjednice i radu Sabora predsjedniku Sabora,

- obavlja sve ostale poslove koje mu povjeri predsjednik Sabora.

1. **OPĆA PRAVA I DUŽNOSTI ZASTUPNIKA**

Članak 9.

Zastupnik ima prava i dužnosti:

- sudjelovati na sjednicama Sabora i na njima raspravljati i glasovati,

- podnositi prijedloge i postavljati pitanja,

Zastupnik ima i druga prava i dužnosti utvrđena odredbama ovoga Poslovnika.

1. **RADNA TIJELA**

Članak 10.

U radnom tijelu Sabora raspravlja se o prijedlozima zakona i drugih akata, te o drugim pitanjima iz djelokruga Sabora.

Sabor imenuje članove radnih tijela većinom svih zastupnika, na prijedlog klubova zastupnika.

Radno tijelo Sabora, nakon provedene rasprave, utvrđuje prijedloge akata i o tome izvješćuje Sabor.

Članak 11.

Radno tijelo ima članova koliko ima i klubova zastupnika, i to po člana iz svakog kluba.

Radno tijelo ima izvjestitelja koji iznosi stajališta, prijedloge zakona i akata, te sve ostalo iz djelokruga odbora Saboru.

Radno tijelo odluke donosi većinom nazočnih članova.

**VI. AKTI SABORA**

*Opće odredbe*

Članak 12.

Sabor, na temelju prava i ovlaštenja utvrđenih ovim Poslovnikom, donosi zakone, te druge akte (amandmani, odluke, zaključci, itd.).

Postupak donošenja zakona primjenjuje se na odgovarajući način kod donošenja ostalih akata Sabaora.

Tekst zakona potpisuje predsjednik Sabora.

Ako predsjednik Sabora ustanovi da podneseni prijedlog zakona ili zakon nije sastavljen u skladu s odredbama ovoga Poslovnika, zatražit će od predlagatelja da prijedlog zakona ili zakon uskladi s odredbama ovoga Poslovnika.

**POSTUPAK DONOŠENJA ZAKONA**

Članak 13.

Postupak donošenja zakona pokreće se dostavom prijedloga zakona predsjedniku Sabora.

Prijedlog dostavlja "organizator", Povjerenstvo za provedbu Simulirane sjednice.

Prijedlog zakona prihvaća predsjednik Sabora.

*Sadržaj prijedloga*

Članak 14.

Prijedlog zakona sadrži:

- ustavnu osnovu donošenja zakona,

- ocjenu stanja i osnovna pitanja koja se trebaju urediti zakonom te posljedice koje će donošenjem zakona proisteći,

- tekst prijedloga zakona, s obrazloženjem,

Uz prijedlog zakona predlagatelj može dostaviti i odgovarajuću dokumentaciju, posebice stručna mišljenja, prihvaćene međunarodne ugovore i druge akte kojima obrazlaže svoj prijedlog.

**PRVO ČITANJE ZAKONA**

*Rasprava o prijedlogu zakona na sjednici Sabora*

Članak 15.

Prvo čitanje zakona je prvi dio u postupku donošenja zakona koji se provodi na sjednici Sabora.

Prvo čitanje zakona obuhvaća izlaganje predsjednika klubova i predstavnika nadležnih odbora, i opću raspravu o prijedlogu zakona, te donošenje zaključka o potrebi donošenja zakona.

Članak 16.

Opća rasprava o prijedlogu zakona vodi se na način da zastupnici iznose svoja mišljenja o tome je li potrebno donijeti zakon, i o osnovnim pitanjima koja treba urediti zakonom.

Predsjednik Sabora zaključuje prvo čitanje nakon što ustvrdi da nema prijavljenih govornika.

**DRUGO ČITANJE ZAKONA**

*Rasprava o konačnom prijedlogu zakona na sjednici Sabora*

Članak 17.

Drugo čitanje zakona je drugi dio u postupku donošenja zakona koji se provodi na sjednici Sabora.

Drugo čitanje zakona obuhvaća raspravu o tekstu konačnog prijedloga zakona, raspravu o podnesenim amandmanima, odlučivanje o amandmanima i donošenje zakona.

Članak 18.

U tijeku rasprave o tekstu konačnog prijedloga zakona raspravlja se o prijedlogu po dijelovima, glavama, odnosno odjeljcima, člancima te o podnesenim amandmanima.

Nakon rasprave iz stavka 1. ovoga članka odlučuje se o podnesenim amandmanima.

Nakon provedene rasprave i odlučivanja o amandmanima, zaključuje se rasprava i odlučuje se o donošenju zakona.

*Amandmani*

Članak 19.

Prijedlog za izmjenu ili dopunu konačnog prijedloga zakona podnosi se pisano u obliku amandmana.

Pravo podnošenja amandmana ima svaki zastupnik.

Amandman se upućuje tajniku Sabora po završetku 1. čitanja na sjednici Sabora na kojoj se raspravlja o tekstu konačnog prijedloga zakona.

Rasprava o podnesenim amandmanima provodi se redosljedom po kojemu se o njima odlučuje.

O amandmanima se glasuje prema redoslijedu članaka konačnog prijedloga zakona na koje se odnose.

Ako je na jedan članak konačnog prijedloga zakona podneseno više amandmana, o amandmanima se glasuje po redoslijedu koji odredi predsjednikj Sabora, bez rasprave.

Ako je na jedan članak konačnog prijedloga zakona podneseno više amandmana identičnog sadržaja, glasuje se samo o prvom od njih.

Ako se na isti članak prihvati više amandmana koji se međusobno isključuju, prihvaćen je amandman koji je po redoslijedu posljednji prihvaćen glasovanjem.

Amandman, prihvaćen na sjednici Sabora, postaje sastavni dio konačnog prijedloga zakona o kome se odlučuje.

**VII. RED NA SJEDNICI**

*Dnevni red*

Članak 20.

Dnevni red sjednice Sabora donosi predsjednik Sabora.

Ako je prijedlog dnevnog reda sjednice donesen u pisanom obliku uz poziv za sjednicu, predsjednik Sabora može na samoj sjednici mijenjati prijedlog dnevnog reda i dnevni red.

Predsjednik zaključuje raspravu kada utvrdi da nema više prijavljenih govornika.

Predsjedatelj zaključuje sjednicu, u pravilu, kada se iscrpi utvrđeni dnevni red sjednice.

*Predsjedanje i sudjelovanje*

Članak 21.

Nitko ne može govoriti na sjednici prije nego što zatraži i dobije riječ od predsjednika.

Članak 22.

Predsjednik daje zastupnicima riječ po redosljedu kojim su se prijavili.

Prijava za raspravu podnosi se tajniku Sabora u pisanom obliku prije otvaranja točke dnevnog reda na koju se prijava odnosi, osim ako su o određenoj točci dnevnog reda poslovnikom određeni govornici, tada se prijave podnose do završetka njihovog izlaganja.

Neovisno o redosljedu prijave za raspravu zastupnik može dobiti riječ kada želi odgovoriti na izlaganje (replika) .

Govornika može opomenuti ili prekinuti u govoru samo predsjednik.

Predsjednik se brine da govornik ne bude ometan ili spriječen u svom govoru.

Članak 23.

Zastupniku koji želi odgovoriti na izlaganje (replika), predsjednik daje riječ čim završi govor onoga na čije izlaganje zastupnik želi odgovoriti.

Zastupnik može odgovoriti na izlaganje (replika) samo jedanput, i to na osnovno izlaganje govornika.

Predstavnici klubova i izvjestitelji odbora govore s govornice.

Zastupnici raspravljaju sa svojih zastupničkih mjesta.

Zastupnik ne može odgovoriti na izlaganje predsjednika.

Zastupnik ne može zatražiti riječ da bi odgovorio na izlaganje zbog kojeg je predsjednik izrekao govorniku stegovnu mjeru.

Članak 24.

Govornik može govoriti samo o temi o kojoj se raspravlja i prema utvrđenom dnevnom redu.

Ako se govornik udalji od teme dnevnog reda, predsjednik će ga opomenuti da se drži dnevnog reda.

Ako se govornik i poslije drugog poziva ne drži teme dnevnog reda, predsjednik će mu oduzeti riječ.

U tom slučaju zastupnik više ne može sudjelovati u raspravi o toj temi dnevnog reda.

Članak 25.

Zastupnik koji se prijavio za govor i nije bio nazočan u dvorani kada je pozvan gubi pravo govoriti o temi dnevnog reda za koju se prijavio.

*Održavanje reda i stegovne mjere*

Članak 26.

Red na sjednici osigurava predsjednik.

Za remećenje reda na sjednici predsjednik može zastupniku izreći stegovne mjere:

1. opomenu,

2. opomenu s oduzimanjem riječi,

3. udaljenja sa sjednice.

Stegovne mjere iz stavka 2. ovoga članka su izvršne i o njima se ne vodi rasprava.

Članak 27.

Zastupniku se izriče opomena ako:

- se u svom govoru ne drži teme o kojoj se raspravlja,

- govori, a nije dobio odobrenje predsjedatelja,

- svojim upadicama ili na drugi način ometa govornika,

- omalovažava ili vrijeđa predsjedatelja ili druge zastupnike,

- svojim ponašanjem odstupa od općih pravila ponašanja u Saboru,

- na drugi način remeti red na sjednici.

Članak 28.

Opomena s oduzimanjem riječi izriče se zastupniku koji i nakon izricanja opomene svojim govorom ili ponašanjem nastavi kršiti odredbe Poslovnika zbog čega mu je već izrečena opomena.

Opomena s oduzimanjem riječi izreći će se zastupniku i kada svojim govorom vrijeđa hrvatski narod, vjerske zajednice, nacionalne manjine, predstavnike stranih država i međunarodnih organizacija.

Članak 29.

Zastupniku se izriče stegovna mjera udaljenja sa sjednice Sabora kada je svojim ponašanjem toliko narušio red i prekršio odredbe ovoga Poslovnika o redu na sjednici da je daljnje održavanje sjednice dovedeno u pitanje.

*Odlučivanje*

Članak 30.

Za donošenje odluka na sjednici Sabora potrebna je nazočnost većine zastupnika.

Prigodom svakog odlučivanja predsjednik utvrđuje broj nazočnih zastupnika.

Zakone i druge akte Sabor donosi većinom glasova nazočnih zastupnika.

*Glasovanje*

Članak 31.

Glasovanje na sjednici je javno.

Javno glasovanje provodi se dizanjem ruke.

Glasovanje dizanjem ruke provodi se na način da predsjednik prvo poziva zastupnike da se izjasne tko je **»**za**«** prijedlog, zatim tko je **»**protiv**«** prijedloga te tko se **»**suzdržao**«** od glasovanja.

Glasovi zastupnika koji su bili nazočni u dvorani, a nisu glasovali **»**za**«** niti **»**protiv**«** prijedloga, a nisu se izjasnili niti da se suzdržavaju od glasovanja, smatraju se suzdržanim glasovima.

Iznimno od stavka 3. ovoga članka kod glasovanja o amandmanima i imenovanjima članova odbora, ako se za njegovo prihvaćanje izjasni manje od polovice nazočnih zastupnika, predsjednik može odmah konstatirati da je amandman, tj. kandidat odbijen.

Nakon glasovanja predsjednik utvrđuje je li pojedina odluka dobila potrebnu većinu glasova i objavljuje rezultat glasovanja.

Na zahtjev jednog zastupnika, koji zatraži provjeru glasovanja, predsjedatelj nalaže brojanje i ponovno objavljuje rezultat glasovanja. Provjera glasovanja mora se zatražiti prije nego što predsjednik utvrdi da je pojedina odluka donesena.

U Zagrebu, 20. ožujka 2015.